**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UPII 07-30-3016-2/17**

**Podgorica, 31.03.2018.godine**

Agencija za zaštitu ličnih podataka i slobodan pristup informacijama - Savjet Agencije, rješavajući po žalbi X X, koga zastupa advokat Dragan Drašković UPII 07-30-3016-1/17 od 22.08.2017. godine izjavljene protiv rješenja JU SMŠ Mladost Tivat UPI 855/2 u stavu III od 14.08.2017. godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12 i 030/17) 126 stav 4 Zakona o upravnom postupku ("Službeni list Crne Gore", br. 056/14 od 24.12.2014, 020/15 od 24.04.2015, 040/16 od 07.08.2016, 037/17 od 14.06.2017) je na sjednici održanoj dana 29.12.2017. godine donio:

**R J E Š E NJ E**

Žalba se odbija kao neosnovana.

**O b r a z l o ž e nj e**

Prvostepeni organ je donio rješenje po osnovu podnijetog zahtjeva za slobodan pristup informacijama X X na način što je odlučeno: ” I. X X na osnovu zahtjeva broj UP 1 855/1 od 26.07.2017. godine dozvoljava se pristup traženim informacijama koje se odnose na dostavljanje fotokopije naloga za službena putovanja za novembar 2014.godine. Pristup traženim informacijama pod stavkom 1 ostvariće se dostavom fotokopije dokumenata putem pošle, preporučenom pošiljkom na adresu podnosioca zahtjeva X X u roku od 5 dana od dana dostavljanja dokaza o uplati troškova postupka. Troškovi postupka određuju se u iznosu od 1,30 eura koje je X X dužan uplatiti u korist JU SMŠ „Mladost" - Tivat na račun 535-12444-92, prije isteka roka iz prethodnog stava i o tome dostaviti odgovarajući dokaz.” U obrazloženju rješenja navodi da s obzirom da se tražena informacija pod stvakom 1 nalazi u posjedu JU SMŠ Mladost Tivat shodno članu 13 Zakona o slobodnom pristupu informacijama a u vezi člana 21 i članom 32 Zakona o slobodnom pristupu informacijama isti će podnosiocu zahtjeva biti dostavljene u vidu fotokopije, a nakon uplate troškove u roku od 5 dana od prijema rješenja a nakon urednog dostavljanja dokaza o uplati troškova prvostepenom organu. Na osnovu člana 33 stav 2 Zakona o slobodnom pristupu informacijama, propisano je da podnosilac zahtjeva snosi troškove u vezi sa ostvarivanjem prava na pristup informaciji, koji se odnose samo na stvarne troškove organa u pogledu prepisivanja, fotokopiranja, prevodenja i dostavaljanja informacije. Na osnovu člana 33 stav 5 i 6 Zakona o slobodnom pristupu informacijama troškovi postupka iz stava 2 ovog člana plaćaju se prije omogućavanja pristupa informaciji ukoliko podnosilac zahtjeva ne dostavi dokaz o uplati istih neće mu se omogućiti pristup traženoj informaciji. Kako tražena informacija informacija kojoj se omogućava pristup ima 6 stranica primjenom člana 33 stav 2 Zakona o slobodnom pristupu informacijama i člana 2 Uredbe o naknadi troškova u postupku za pristup informacijama (Sl list Crne Gore br. 066/1) odredjuje se naknada troškova u ukupnom iznosu od 1,30 eura i to na ime kopiranja 6 stranica po utvrdjenoj cijeni 0,05 po jednoj strani i 1 eura za troškove dostave preporučenom pošiljkom koje je podnosilac zahtjeva dužan uplatiti u korist JU SMŠ Mladost Tivat na račun 535-12444-92 i isti dostavi dokaz o uplati troškova postupka u korist JU SMŠ Mladost Tivat. Članom 33 stav 4 Zakona propisano je da ukoliko se podnosilac zahtjeva nalazi na evidenciji Centra za socijalni rad kao lice u stanju socijalne potrebe ili lice sa invaliditetom, dužan je da o tome dostavi dokaz kako bi bio oslobođen plaćanja troškova postupka.

Protiv ovog dijela rješenja u zakonskom roku podnosilac zahtjeva je uložio žalbu. U žalbi je navedeno da rješenje pobija iz svih zakonom predviđenih razloga. U bitnom se navodi da je dijelom rješenja UPI 855/2 od 14.08.2017.godine JU SMŠ Mladost Tivat odlučila o troškovima postupka u iznosu od 1,30 eura te obavezala žalioca da uplati novčani iznos od 1,30 eura utvrdjen na ime troškova postupka u korist JU SMŠ Mladost Tivat na račun 532-12444-92. Dio rješenja UPI 855/2 od 14.08.2017.godine s kojim su utvrđeni troškovima postupka u iznosu od 1,30 eura je nezakonit. Naime, činjenica je da je JU SMŠ Mladost Tivat dijelom rješenja UPI 855/2 od 14.08.2017.godine odlučila o troškovima postupka u novčanom iznosu od 1,30 eura pogrešno primjenjujući odredjenu odrebu Uredbe o naknadi troškova u postupku za pristup informacijama (Sl List Crne Gore 066/16). Predlaže da Agencija za zaštitu ličnih podataka i slobodan pristup informacijama poništi nezakonit dio rješenja JU SMŠ Mladost Tivat UPI 855/2 od 14.08.2017.godine s kojim je odlučeno o troškovima postupka, da se obaveže JU SMŠ Mladost Tivat da po prijemu rješenja odmah ili najkasnije u roku od 15 dana po prijemu rješenja donese novo i na zakonu zasnovano rješenje o troškovima postupka te da se JU SMŠ Mladost obaveže da nadoknadi trošak za sastav žalbe po ATCG u roku od 15 dana od dana prijema rješenja. Dana 13.09.2017 podnosilac žalbe je uložio podnesak br. 07-43-9139-1/17 kojim urgira da se odluči po žalbi i traži da mu se nadoknade troškovi za sastav podneska.

JU SMŠ Mladost Tivat je dostavila odgovor na žalbu u kojoj se navodi da se, X X obratio im se sa zahjevom za dostavljanje fotokopije naloga za službena putovanja u novembar 2014. godine. S obzirom da je utvrđeno da je JU SMS Mladost - Tivat u posjedu tražene informacije, te da je u navedenom period bilo 6 naloga za službena putovanja (6 strana), a na osnovu člana 2 Uredbe o naknadi troškova u postupku za pristup informacijama (SL.list Crne Gore br. 066/16) određena je naknada troškova postupka.

Nakon razmatranja spisa predmeta, žalbenih navoda i odgovora na žalbu Savjet Agencije nalazi da je žalba neosnovana.

Član 126 stav 4 Zakona o upravnom postupku propisuje da će drugostepeni organ odbiti žalbu kad utvrdi da je prvostepeni postupak pravilno sproveden i da je rješenje pravilno i na zakonu zasnovano, a žalba neosnovana. Član 1 Zakona o slobodnom pristupu informacijama propisuje da se pravo na pristup informacijama u posjedu organa vlasti ostvaruje na način i po postupku propisanim ovim zakonom. Član 33 Zakona o slobodnom pristupu informacijama propisuje da podnosilac zahtjeva snosi troškove postupka za pristup informaciji koji se odnose na stvarne troškove organa vlasti radi kopiranja, skeniranja i dostavljanja tražene informacije, u skladu sa propisom Vlade Crne Gore. Ako je podnosilac zahtjeva lice sa invaliditetom i lice u stanju socijalne potrebe, troškove postupka za pristup informaciji snosi organ vlasti. Troškovi postupka iz stava 2 ovog člana plaćaju se prije omogućavanja pristupa informaciji. Ako podnosilac zahtjeva ne dostavi dokaz da je uplatio troškove postupka u utvrđenom iznosu, organ vlasti mu neće omogućiti pristup traženoj informaciji. Članom 2 Uredbe o naknadi troškova u postupku za pristup informacijama (Sl. list CG br. 066/16 od 20.10.2016.godine) stav 1 tačka 1 alineja 1 je propisano da troškovi organa vlasti, nastali u postupku za pristup informacijama, određuju se u sledećem iznosu i to, za: 1. Fotokopiranje informacije- format A4 crnobijeli 0.05 E, po stranici, a da je članom 2 stav 1 tačka 3 Uredbe o naknadi troškova u postupku pristupa informacijama propisano da se dostavljanje informacije putem pošte (preporučenom pošiljkom) ili brzom pošiljkom vršiti prema važećem cjenovniku redovnih poštanskih usluga. Naime, članom 33 Zakona o slobodnom pristupu informacijama jasno je određeno da podnosilac zahtjeva za slobodan pristup informacijama snosi troškove postupka te da se plaćanja troškova oslobađaju lica sa invaliditetom i lica u stanju socijalne potrebe, u kom slučaju troškove postupka snosi organ vlasti i da je uvidom u spise predmeta Savjet je utvrdio da žalilac nije dostavio dokaz koji bi upućivao na to da je žalilac lice u stanju socijalne potrebe, i koje bi po tom osnovu trebalo osloboditi plaćanja troškova postupka. Savjet Agencije neposrednim uvidom u spise predmeta, utvrdio da isti sadrže ukupno 6 stranica te da je prvostepeni organ pravilno primijenio član 2 stav 1 tačka 1 alineja 1 i tačka 3 istog člana Uredbe o naknadi troškova u postupku za pristup informacijama (Sl. List CG br. 066/16 od 20.10.2016.godine), kada je obračunao troškove postupka u iznosu od 1,30 eura i to na ime izrade fotokopija predmetnih dokumenata u iznosu od ukupno 0.05 eura na ime kopiranja 1 stranica i to po cijeni od 0,05 eura po jednoj stranici, i 1,00 eura za troškove dostave preporučenom pošiljkom. Savjet Agencije nalazi u postupku preispitivanja zakonitosti osporenog rješenja da istim nijesu povrijeđene odredbe Zakona o upravnom postupku niti odredbe Zakona o slobodnom pristupu informacijama na štetu podnosica žalbe.

Savjet Agencije je cijenio i ostale navode iz žalbe, pa je našao da nijesu od uticaja za drugačije rješavanje u ovoj pravnoj stvari.

Sa iznijetih razloga, shodno članu 38 Zakona o slobodnom pristupu informacijama i člana 126 stav 4 Zakona o upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 20 dana od dana prijema.

**SAVJET AGENCIJE:**

**Predsjednik, Muhamed Gjokaj**